Na temelju članka 132. Zakona o gradnji (Narodne novine, broj 153/13 i 20/17) i članka 30. Statuta Općine Povljana (»Službeni glasnik Zadarske županije broj 14/17), po prethodno pribavljenom mišljenju Turističke zajednice Općine Povljana, Općinsko vijeće Općine Povljana, na 23. sjednici održanoj 29. studenog 2019. godine, donijelo je

**ODLUKU**

**o zabrani i ograničenju izvođenja građevinskih radova**

**na području općine Povljana za 2020. godinu**

**I. UVODNA NAPOMENA**

Članak 1.

Ovom se odlukom zabranjuje ili ograničava izvođenje građevinskih radova na području Općine Povljana, tj. određuju se vrste radova, područja, godišnje kalendarsko razdoblje i vrijeme u kojem se zabranjuje ili ograničava izvođenje građevinskih radova.

**II. ZABRANA I OGRANIČENJE IZVOĐENJA GRAĐEVINSKIH RADOVA**

1. Vrste građevinskih radova koji se zabranjuju ili ograničavaju

Članak 2.

Pod građevinskim radovima koji se u smislu ove Odluke zabranjuju ili ograničavaju, smatraju se svi zemljani iskopi, rušenja, zidanje odnosno izrada konstruktivnih dijelova građevine, betoniranje, vanjsko žbukanje i izrada krova - sve neovisno o načinu gradnje, te unutarnji građevinski radovi - izrada podloga i pregrada, žbukanje i slično koji se izvode uz upotrebu građevinskih strojeva, te obrtnički radovi na izradi električnih i vodovodnih instalacija.

2. Područje zabrane ili ograničenja građevinskih radova

Članak 3.

Izvođenje građevinskih radova zabranjuje se ili ograničava, na području katastarske Općine Povljana.

3. Godišnja (kalendarska) razdoblja zabrane ili ograničenja građevinskih radova

Članak 4.

Građevinski radovi se zabranjuju ili ograničavaju za vrijeme sezone.

U smislu stavka 1. ovog članka sezonom smatraju se godišnja (kalendarska) razdoblja od 15. lipnja do 15. rujna 2020. godine.

4. Vrijeme zabrane ili ograničenja građevinskih radova

Članak 5.

Za područje i u razdobljima iz članka 3. i 4. ove Odluke, građevinski radovi se potpuno zabranjuju od 00,00 do 24,00 sata.

Članak 6.

Iznimno, od odredaba članka 3., 4. i 5. ove Odluke Općinski načelnik Općine Povljana može odobriti izvođenje građevinskih radova zbog interventnih radova.

**III. IZUZECI OD PRIVREMENE ZABRANE IZVOĐENJA GRAĐEVINSKIH RADOVA**

Članak 7.

Odredbe iz članka 4. i 5. ne odnose se na:

1. građevine, odnosno radove za čije je građenje, odnosno izvođenje utvrđen interesa Republike Hrvatske

2. uklanjanje građevina na temelju rješenja građevinske inspekcije ili odluke drugog tijela državne vlasti.

**IV. NADZOR PROVEDBE ODLUKE**

Članak 8.

Za nadzor provedbe ove Odluke određuje se Jedinstveni upravni odjel Općine Povljana, odjel za Komunalno redarstvo na način da će utvrditi svaku gradnju, odnosno izvođenje pojedinih građevinskih radova, investitora odnosno izvođača koji gradi i izvodi radove, ili izvodi radove protivno propisanim ograničenjima iz ove Odluke, te protiv njega podnijeti prijavu.

U obavljanju nadzora komunlani redari postupaju postupaju po odgovarajućim odredbama Zakona o građevinskoj inspekciji („Narodne novine“ broj 153/13) i Naputka Ministarstva graditeljstva i prostornog uređenja o novčanim kaznama koje izriču komunalni redari u provedbi Zakona o građevinskoj inspekciji („Narodne novine“ broj 40/15).

**V. PREKRŠAJNE SANKCIJE**

Članak 9.

U slučaju izvođenja građevinskih radova protivno propisanim vremenskim ograničenjima (članak 4. i 5. ove Odluke) izvođač će se kazniti novčanom kaznom sukladno prekršajnim odredbama Zakona o prostornom uređenju i gradnji i to:

a) novčanom kaznom u iznosu od 15.000,00 kuna kaznit će se fizička osoba u svojstvu izvođača,

b) novčanom kaznom u iznosu od 25.000,00 kuna kaznit će se pravna osoba u svojstvu izvođača.

Članak 10.

Stupanjem na snagu ove Odluke, prestaje važiti dosadašnja Odluka o zabrani i ograničenju izvođenja građevinskih radova na području Općine Povljana.

Članak 11.

Ova Odluka stupa na snagu osmoga dana od dana objave u »Službenom glasniku Zadarske županije«.

Klasa: 363-02/19-01/3

Ur. broj: 2198/25-40-19-2

Povljana, 29. studenog 2019. godine

**OPĆINSKO VIJEĆE OPĆINE POVLJANA**

Predsjednik OV

Šime Jurišić